חברת מועצת העיר ד"ר עינת קליש רותם, שכבר הצהירה כי תתמודד מול ראש העיר יונה יהב בבחירות הבאות, שיתפה בפייסבוק ציוץ של העיתונאי אלי לוי מטוויטר, ולפיו גם איתמר צ'יזיק וגם סגן השר ירון מזוז שוקלים לרוץ. השיתוף גרר שלל תגובות, גם של לוי עצמו שהודיע כי "ביום שישי עינת תוזמן לעלות לשידור", והתכוון לתוכניתו "זירה חופשית" ברדיו חיפה. אלא שמיד אחר כך השיב לו נחשון צוק, מנהל הקמפיין של קליש רותם: "אם אתה רוצה את עינת בשידור ברדיו חיפה אנא פני אלי, וכמובן תיענה בשלילה. עינת מדברת רק בכלי תקשורת רציניים".
צוק, מה יש לכם נגד רדיו חיפה?
"אין לנו כלום נגד רדיו חיפה, הוא לא שייך לנו ולא משמיע אותנו. אני לא יודע למה. אני מסתכל לאחור ומה שקורה זה שאנחנו לא שם. אם לא רוצים אותך אז לא בטוח שאתה רוצה את הצד השני".
אתה טוען שזה מגמתי?
"אני לא יודע אם זה מגמתי, כי מגמתי זה להגיד שיש פה כוונה נסתרת. אני מסתכל על התוצאות בשטח והן לא קיימות. תסתכל בסטטיסטיקה כמה דקות שידור יש לעינת בארבע-חמש שנים, וזה כלום".
דני נישליס, האיש החזק ברדיו, כלום?
"אני מציע לפנות לכתבתנו החרוצה אודיה שווץ ולשאול אותה כמה פעמים היא פנתה אל הדוקטור בשנים האחרונות".